મુર્તજાની ઇચ્છા હતી કે તે પોતાના પ્રિય ફૂટબોલર મેસીની જર્સી પહેરીને ફૂટબોલ રમે, પરંતુ ગરીબ પરિવારના મુર્તજા માટે મેસીની ૧૦ નંબરની જર્સી મેળવવી એ એક સપના સમાન વાત હતી. મેસી પ્રત્યેની મુર્તજાની દીવાનગીને જોઈને તેના મોટા ભાઈ હુમાયુ (ઉં.વ.૧૫)એ પ્લાસ્ટિકમાંથી આર્જેન્ટિનાની રાષ્ટ્રીય ફૂટબોલ ટીમની જર્સી તેના માટે તૈયાર કરી દીધી. હુમાયુએ જર્સી પર મેસીનું નામ અને જર્સી નંબર માર્કરથી લખી આપ્યા. બાદમાં પ્લાસ્ટિકની જર્સી પહેરીને ફૂટબોલ રમતા મુર્તજાની તસવીર ફેસબુક પર પોસ્ટ કરી દીધી. જોતજોતામાં થોડા દિવસમાં જ મુર્તજાની આ તસવીર સોશિયલ મીડિયા પર વાયરલ થઈ ગઈ. આ તસવીરને લોકોએ ખૂબ પસંદ કરી. મેસીએ જ્યારે મુર્તજાની આ તસવીર જોઈ તો તેણે મુર્તજાને મળવાની ઇચ્છા વ્યક્ત કરી.